CELEX: 32020D0919
Language: hr
Date: 2020-06-30 00:00:00
Title: Provedbena odluka Komisije (EU) 2020/919 оd 30. lipnja 2020. o izmjeni Priloga Odluci 2007/453/EZ u pogledu GSE statusa Srbije (priopćeno pod brojem dokumenta C(2020) 4236) (Tekst značajan za EGP)

2.7.2020   
               
               
                  HR
               
               
                  Službeni list Europske unije
               
               
                  L 209/19
               
            
         PROVEDBENA ODLUKA KOMISIJE (EU) 2020/919
         оd 30. lipnja 2020.
         o izmjeni Priloga Odluci 2007/453/EZ u pogledu GSE statusa Srbije
         
            
               (priopćeno pod brojem dokumenta C(2020) 4236)
            
         
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 999/2001 Europskog parlamenta i Vijeća od 22. svibnja 2001. o utvrđivanju pravila za sprečavanje, kontrolu i iskorjenjivanje određenih transmisivnih spongiformnih encefalopatija (1), a posebno njezin članak 5. stavak 2. treći podstavak,
         budući da:
         
                     (1)
                  
                  
                     Uredbom (EZ) br. 999/2001 predviđeno je da se države članice, treće zemlje ili njihove regije („zemlje ili regije”) razvrstava u skladu s njihovim statusom u pogledu goveđe spongiformne encefalopatije (GSE) u jednu od sljedeće tri kategorije: zanemarivi rizik od GSE-a, kontrolirani rizik od GSE-a i neutvrđeni rizik od GSE-a.
                  
               
                     (2)
                  
                  
                     Člankom 5. stavkom 2. Uredbe (EZ) br. 999/2001 predviđeno je da se, ako Svjetska organizacija za zdravlje životinja (OIE) razvrsta državu podnositeljicu zahtjeva u jednu od te tri kategorije u pogledu GSE-a, može donijeti odluka o ponovnoj procjeni kategorizacije u pogledu GSE-a na razini Unije. U Uredbi (EZ) br. 999/2001 upućuje se na OIE jer ta organizacija ima vodeću ulogu u kategorizaciji država članica i zona OIE-a prema stupnju rizika od GSE-a, u skladu s pravilima utvrđenima u Kodeksu o zdravlju kopnenih životinja (2) OIE-a.
                  
               
                     (3)
                  
                  
                     U dijelovima A, B i C Priloga Odluci Komisije 2007/453/EZ (3) navodi se GSE status zemalja ili regija u skladu s njihovim rizikom od GSE-a. Smatra se da zemlje i regije navedene u dijelu A tog priloga imaju zanemariv rizik od GSE-a, one navedene u dijelu B tog priloga smatraju se zemljama i regijama s kontroliranim rizikom od GSE-a, dok se u dijelu C tog priloga predviđa da se za zemlje ili regije koje nisu navedene u dijelu A ili dijelu B smatra da imaju neutvrđeni rizik od GSE-a.
                  
               
                     (4)
                  
                  
                     Srbija je trenutačno uvrštena u dio C Priloga Odluci 2007/453/EZ kao zemlja s neustanovljenim rizikom od GSE-a.
                  
               
                     (5)
                  
                  
                     Opća skupština delegata OIE-a donijela je 28. svibnja 2019. Rezoluciju br. 19 pod nazivom „Priznavanje statusa zemalja članica u vezi s rizikom od goveđe spongiformne encefalopatije” (4), koja bi trebala stupiti na snagu 31. svibnja 2019. Tom je rezolucijom Srbija „osim Kosova, kojim upravljaju Ujedinjeni narodi”, priznata kao zemlja sa zanemarivim rizikom od GSE-a u skladu s Kodeksom o zdravlju kopnenih životinja OIE-a. Nakon ponovne procjene stanja na razini Unije koja proizlazi iz navedene Rezolucije OIE-a Komisija smatra da bi se novi GSE status OIE-a za tu treću zemlju trebao odražavati u Prilogu Odluci 2007/453/EZ.
                  
               
                     (6)
                  
                  
                     Popis zemalja ili regija u Prilogu Odluci 2007/453/EZ trebalo bi stoga izmijeniti kako bi Srbija, kako je navedeno u članku 135. Sporazuma o stabilizaciji i pridruživanju između Europskih zajednica i njihovih država članica, s jedne strane, i Republike Srbije, s druge strane (5), bila navedena na popisu zemalja ili regija sa zanemarivim rizikom od GSE-a u dijelu A tog priloga.
                  
               
                     (7)
                  
                  
                     Prilog Odluci 2007/453/EZ trebalo bi stoga na odgovarajući način izmijeniti.
                  
               
                     (8)
                  
                  
                     Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU ODLUKU:
         
            Članak 1.
            U dijelu A Priloga Odluci 2007/453/EZ popis pod naslovom „Treće zemlje” mijenja se kako slijedi:
            
                        1.
                     
                     
                        nakon unosa za Peru i prije unosa za Singapur umeće se sljedeći unos:
                        
                                    „—
                                 
                                 
                                    Srbija*”
                                 
                              
                  
                        2.
                     
                     
                        na kraju tog popisa dodaje se sljedeća napomena:
                        
                                    „*
                                 
                                 
                                    kako je navedeno u članku 135. Sporazuma o stabilizaciji i pridruživanju između Europskih zajednica i njihovih država članica, s jedne strane, i Republike Srbije, s druge strane (SL L 278, 18.10.2013., str. 16.).”.
                                 
                              
                  
         
            Članak 2.
            Ova je Odluka upućena državama članicama.
         
         
            Sastavljeno u Bruxellesu 30. lipnja 2020.
            
               
                  Za Komisiju
               
               Stella KYRIAKIDES
               
                  Članica Komisije
               
            
         
         
            (1)  SL L 147, 31.5.2001., str. 1.
         
         
            (2)  http://www.oie.int/international-standard-setting/terrestrial-code/access-online/
         
            (3)  Odluka Komisije 2007/453/EZ od 29. lipnja 2007. o utvrđivanju GSE statusa država članica ili trećih zemalja ili njihovih regija u skladu s njihovim rizikom od GSE-a (SL L 172, 30.6.2007., str. 84.).
         
            (4)  http://www.oie.int/fileadmin/Home/eng/Animal_Health_in_the_World/docs/pdf/Resolutions/2019/A_R19_BSE_risk.pdf
         
            (5)  SL L 278, 18.10.2013., str. 16.